Alfred er med i finalen i MGPjr.
ÅRETS FINALISTER: Her er de 16 som med sine 10 bidrag utgjør årets finalister i MGPjr. Aldri har så mange sendt inn låter til MGPjr. Fra venstre: Anine, Mikkel, Maria, Edvard, Theodor, Eskil, Gustav, Emma, Hedvig, Alfred, Anna, Emma, Emmy. Foran fra venstre: Ariel, Oda og Christina. Foto: Ole Kaland, NRK
Sist oppdatert: 26. februar 2019, kl. 10:58
Alfred Larsen fra Trondheim, med foreldre fra Nordmøre, er en av ti finalister i årets utgave av MGPjr.
For 18. gang skal unge sang- og musikktalenter delta i MGPjr. Årets felleslåt heter ifølge NRK «Dominoeffekt» og handler om at vi alle kan gjøre en forskjell for egen utvikling, men også for andre.
– Det stemmer godt overens med de tekstene vi fikk inn i år: Her var mange låter med plast og miljøvern som tema, sier prosjektleder Eva Rutgerson Bie til NRK.
I år var det meget vanskelig å komme gjennom nåløyet til MGPjr-finalen. Hele 1.857 låter ble påmeldt, mot 700 i fjor. Det er mange dagers lytting for å finne de ti som best egner seg for MGPjr.
MGPjr har nå flyttet fra sommer- til vintertid og blir sendt på NRK 25. mai. Foran 15.000 publikummere i Telenor Arena og flere hundre tusen seere på alle NRKs plattformer, skal finalistene framføre sine egne låter som innen finalen er blitt profesjonelt produsert.
ER MED: Alfred Larsen fra Trondheim, med foreldre fra Nordmøre, er en av to finalister i årets utgave av MGPjr.
13 år gamle Alfred Larsen, med pappa fra Surnadal og mamma fra Halsa, er altså en av de ti finalistene. Han skal framføre låten «Du e så fin». Om Alfred skriver NRK: Alfred (13) er vokst opp med mye musikk i familien. Han har spilt fiolin i syv år og danset i et par. Han spiller også trommer og gitar. Alfred liker godt å skrive sanger, og han har skrevet flere. Han syntes det var for lite kjærlighetssanger i MGPjr og derfor ville han sende inn en kjærlighetssang.